Lýst eftir vitni að tilraun til innbrots 86 verkefni komu inn á borð lögreglunnar í Borgarfirði og Dölum í vikunni sem leið . 14 voru teknir fyrir of hraðan akstur í umdæminu . Sá sem hraðast ók var mældur á 146 km/klst þar sem hámarkshraði er 90 . Hann má búast við 90 þúsund króna sekt og punktum í ökuferilsskrá . Einn var tekinn vegna gruns um fíkniefnaakstur í nágrenni Borgarness og annar vegna ölvunaraksturs sunnan við bæinn . Þá varð umferðaróhapp 6. maí . Kona á suðurleið ók útaf við Tungulæk eftir að hafa sofnað undir stýri . Bifreiðin var mikið skemmd en konan slapp við minniháttar meiðsli . Loks var gerð tilraun til innbrots í verslun Hagkaupa í Borgarnesi aðfararnótt laugardags . Lögregla og starfsmaður Securitas hröktu innbrotsþjófinn á brott , en hann slapp engu að síður . Óskar lögregla eftir að þeir sem orðið hafa varir við grunsamlegar mannaferðir um klukkan 02:30 þessa nótt , láti lögreglu vita í síma 433-7612 .